ORDE do 30 de decembro de 2008 pola que se modifican as bases reguladoras das axudas para a creación e mellora de empresas de comercialización e transformación de produtos forestais e se convocan para o exercicio orzamentario 2009.
CONSELLERÍA DO MEDIO RURAL — III. OUTRAS DISPOSICIÓNS — 09/01/2009

A Consellería do Medio Rural publicou o 11 de xaneiro de 2008 a Orde do 28 de decembro de 2007 pola que se establecen as bases reguladoras e se convocan para o ano 2008 axudas para a creación e mellora de empresas de comercialización e transformación de produtos forestais. Estas axudas convocáronse amparadas no Regulamento (CE) 1698/2005, relativo ás axudas ao desenvolvemento rural a través do Fondo Europeo Agrícola de Desenvolvemento Rural (Feader), así como na normativa comunitaria sobre axudas de estado. A experiencia adquirida na xestión destas axudas fai conveniente introducir algunhas modificacións que afectan o sistema de xestión e a tipoloxía e requisitos dos investimentos para seren subvencionables. Así mesmo, ante a proximidade do inicio do exercicio orzamentario 2009, procede realizar a convocatoria correspondente a ese ano.
Por último, tendo en conta derrogación do Regulamento (CE) nº 70/2001, da Comisión, no cal se amparaban as axudas a investimentos polo Regulamento (CE) nº 800/2008, da Comisión, do 6 de agosto de 2008 (Regulamento xeral de exención por categorías), e de acordo coa disposición transitoria do artigo 44, resulta necesario efectuar as modificacións necesarias nas bases reguladoras para adaptalas aos requisitos desta norma comunitaria.
De conformidade co previsto no artigo 30.1.3 do Estatuto de autonomía de Galicia e no uso das facultades que confiren os artigos 7 e 14 da Lei 9/2007, do 13 de xuño, de subvencións de Galicia, e de acordo co disposto na Lei 1/1983, do 22 de febreiro, reguladora da Xunta e da súa Presidencia e demais normativa concorrente,
DISPOÑO:
Artigo 1º.-Obxecto.
O obxeto desta orde é modificar a Orde do 28 de decembro de 2007 pola que se establecen as bases reguladoras e se convocan para o ano 2008 axudas para a creación e mellora de empresas de comercialización e transformación de produtos forestais, e convocar as correspondentes ao exercicio orzamentario do ano 2009. A concesión das axudas efectuarase mediante concorrencia competitiva.
Sección primeira
Modificación da Orde do 28 de decembro de 2007
Artigo 2º
Introdúcense as seguintes modificacións na Orde do 28 de decembro de 2007 pola que se establecen as bases reguladoras e se convocan para o ano 2008 axudas para a creación e mellora de empresas de comercialización e transformación de produtos forestais:
Primeira.-Modificación do artigo 2º, engadindo o punto 3, que queda como segue:
3) Os investimentos produtivos referidos no punto 1) ampáranse no previsto no capítulo II sección 2/1 do Regulamento (CE) Nº 800/2008 da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado, publicado no DOUE L 214, do 9 de agosto.
Os investimentos en plans e ferramentas de xestión empresarial referidos no punto 2) ampáranse no previsto na sección 5, capítulo 2 do Regulamento (CE) nº 800/2008, da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado, publicado no DOUE L 214, do 9 de agosto.
Segunda.-Modificación do artigo 3º, punto 1, que queda como segue:
1) Ser microempresas ou Pemes (pequenas e medianas empresas) do sector forestal radicadas en Galicia, mancomunidades de montes ou comunidades de montes veciñais en man común. Tomarase a definición de microempresa ou PEME incluída no anexo I do Regulamento (CE) nº 800/2008 da Comisión, do 6 de agosto de 2008. Segundo esta definición, Pemes son aquelas empresas que ocupan menos de 250 persoas e cuxo volume de negocios anual non excede 50 millóns de euros ou cuxo balance xeral anual non excede 43 millóns de euros, pequenas empresas son aquelas empresas que ocupan menos de 50 persoas e cuxo volume de negocios anual ou cuxo balance xeral anual non supera os 10 millóns de euros e microempresas son aquelas empresas que ocupan menos de 10 persoas e cuxo volume de negocios anual ou cuxo balance xeral anual non supera os 2 millóns de euros.
Terceira.-Modificación do artigo 3º, que engade o punto 5.
5) Non poderán ser beneficiarias aquelas empresas que entren dentro da categoría de empresas en crise, de acordo coa definición do art. 1, apartado 7 do Regulamento (CE) nº 800/2008.
Tampouco poderán ser beneficiarias aquelas empresas que estean suxeitas a unha orde de recuperación pendente tras unha decisión da Comisión que teña declarado unha axuda ilegal e incompatible co mercado común.
Cuarta.-Modificación do artigo 5º, que queda como segue:
Os investimentos en bens de equipamento, recollidos no artigo 2º.1, terán unha subvención básica dun 35%, que poderá incrementarse ata o 50% no caso de microempresas e pequenas empresas e ata o 40% no caso de medianas empresas, segundo os criterios indicados no anexo II.
Os investimentos en plans e ferramentas de xestión empresarial recollidos no artigo 2º.2 subvencionaranse cunha axuda dun 50% no caso de microempresas e pequenas empresas e cunha axuda do 40% no caso de medianas empresas.
Quinta.-Modificación do artigo 6º, letra B), da orde do 28 de decembro de 2007, que queda redactado como segue:
Cada investimento será puntuado, dentro de cada prioridade, de acordo co baremo que se indica. A puntuación resultante será a suma da aplicación dos baremos indicados nos puntos B.1 e B.2.
Ver referencia pdf "00600D010P040.PDF"
Sexta.-Modificación do artigo 10º, punto 2, da Orde do 28 de decembro de 2007, que queda como segue:
2) Para a percepción dos pagamentos, sexan parciais ou totais, deberá presentarse a seguinte documentación:
a) Solicitude de cobramento da subvención.
b) Xustificación dos investimentos realizados mediante:
-Relación ordenada dos investimentos e os pagamentos efectuados (anexo IX).
-Copias cotexadas das facturas orixinais, así como copias cotexadas dos documentos bancarios de pagamento.
Se o pagamento se instrumenta mediante efectos mercantís que permitan o pagamento aprazado (cheque, obriga de pagamento, letra de cambio, etc.), achegarase a factura xunto coa copia do efecto mercantil, acompañado da documentación bancaria ( extracto da conta do beneficiario, documento bancario acreditativo do pagamento do efecto, etc.) en que conste claramente que o dito efecto foi efectivamente pagado dentro do prazo de xustificación.
Con carácter excepcional, admitiranse pagamentos en metálico cando o seu importe, individual ou en conxunto por provedor, non supere os 3.000 ; neste caso o pagamento xustificarase mediante certificación expresa, asinada, datada e cuñada polo provedor, en que se faga constar a recepción do importe facturado e o medio de pagamento empregado, así como o compromiso do provedor de someterse ás actuacións de control e comprobación na súa contabilidade da realidade do pagamento. Esta certificación acompañará a factura preceptiva.
Para gastos que non superen os 300  admitirase como xustificante de pagamento a factura asinada e selada polo provedor en que figure a expresión recibín en metálico.
c) Certificado bancario de conta corrente.
d) Declaración do beneficiario sobre axudas solicitadas, concedidas e/ou obtidas para os mesmos investimentos, segundo o anexo V.
e) No último pagamento presentaranse os seguintes documentos:
e.1. Memoria (anexo VIII), indicando as actuacións executadas, as medidas correctoras implantadas e a importancia das mesmas na actividade futura da empresa.
e.2. Actualización da ficha cos datos da empresa, segundo o anexo VII da orde.
e.3. Xustificantes das accións contempladas no anexo II que se presentaron para incrementar a porcentaxe de axuda.
e.4. Informe oficial da Seguridade Social de vida laboral da empresa desde o inicio do ano en que se solicitou a axuda ata a data de xustificación final dos investimentos, coa relación de traballadores e as datas de alta e baixa, ou certificado de non ter traballadores, se é o caso. Presentarase para os réximes xeral e agrario.
e.5. Últimos recibos dos autónomos da empresa anteriores á xustificación do cobramento.
f) Específicas dos investimentos obxecto de subvención:
f.1. Plans e ferramentas de xestión empresarial: para o pagamento final presentarase informe de seguimento do plan con detalle das accións correctoras.
f.2. Maquinaria móbil: Certificado de homologación (ou, no caso de vehículos de rodas, ficha técnica e permiso de circulación) do conxunto máquina base -modificacións- apeiros instalados e seguro do vehículo ou de responsabilidade civil da empresa con indicación expresa do vehículo. Ademais, deberase presentar a mesma documentación dos equipamentos do mesmo tipo subvencionados anteriormente ou dos que os substituíron.
f.3. Vehículos e implementos de transporte de madeira por estrada: documentación indicada no punto anterior, tanto dos bens obxecto de subvención como dos equipamentos de saca que condicionan a súa subvención.
f.4. Obra civil, instalacións e bens de equipamento en serradoiros e instalacións doutros produtos forestais non alimentarios: planos de planta e de distribución da maquinaria (só no caso de que haxa variacións con respecto ao reflectido nos planos presentados na solicitude de subvención), certificado de fabricación con indicación da data, número de bastidor e homologación e certificado de conformidade coa normativa ambiental e de seguranza industrial vixente das instalacións/modificacións realizadas. No caso de obra civil e novas instalacións, deberán presentar a licenza municipal e a de obra se non foron presentados na solicitude de subvención.
Sétima.-Modificación de todos os anexos da Orde do 28 de decembro de 2007. Os anexos modificados son os que figuran nos anexos desta orde.
Sección segunda
Convocatoria de axudas para o 2009
Artigo 3º.-Convocatoria.
Convócanse para o exercicio orzamentario 2009 as axudas reguladas pola Orde do 28 de decembro de 2007 (DOG nº 8, do 11 de xaneiro de 2008) pola que se establecen as bases reguladoras e se convocan para o ano 2008 axudas para a creación e mellora de empresas de comercialización e transformación de produtos forestais, coas modificacións introducidas no artigo segundo desta orde.
Artigo 4º.-Condicións e finalidade.
1. Para poder acceder a estas axudas para os investimentos, deberanse cumprir os requisitos establecidos na Orde do 28 de decembro de 2007, pola que se establecen as bases reguladoras e se convocan para o ano 2008 axudas para a creación e mellora de empresas de comercialización e transformación de produtos forestais, coas modificacións introducidas no artigo segundo desta orde.
2. Estas axudas teñen por finalidade incentivar os investimentos para a creación, ampliación e modernización das empresas de comercialización e transformación de produtos forestais, contribuíndo deste modo á promoción do desenvolvemento rural galego.
Artigo 5º.-Solicitudes.
As solicitudes, documentación, procedemento de xestión e xustificación das axudas serán os establecidos con carácter xeral na Orde do 28 de decembro de 2007, pola que se establecen as bases reguladoras e se convocan para o ano 2008 axudas para a creación e mellora de empresas de comercialización e transformación de produtos forestais, coas modificacións introducidas no artigo segundo desta orde.
Artigo 6º.-Prazo.
O prazo de presentación de solicitudes para esta convocatoria será de 40 días hábiles, contados desde o día seguinte ao de publicación desta orde no Diario Oficial de Galicia.
Artigo 7º.-Prazo de xustificación.
O prazo de xustificación finalizará o 30 de outubro de 2009 e o 31 de maio de 2010, segundo a anualidade que corresponda. Poderanse conceder prórrogas de cada anualidade, de acordo co artigo 49 da Lei 30/1992, do 26 de novembro, logo de solicitude razoada realizada con unha anticipación superior a dous meses antes do final do prazo de xustificación.
Artigo 8º.-Financiamento.
As axudas concedidas financiaranse con cargo ás seguintes aplicacións orzamentarias:
Microempresas: aplicación orzamentaria 11.06.713B.770.0, código de proxecto 2007/00/464, con 2.240.627  para o ano 2009 e 2.000.000  para o ano 2010.
Pemes: aplicación orzamentaria 11.06.713B.770.0, código de proxecto 2008/00/394, con 804.984,76  para o ano 2009 e 1.500.000  para o ano 2010.
Este orzamento pode verse incrementado con remanentes adicionais de acordo doas dispoñibilidades de crédito. En todo caso as concesións limitaranse ás dispoñibilidades orzamentarias.
Esta orde tramítase conforme o establecido na Orde da Consellería de Economía e Facenda do 11 de febreiro de 1998, modificada polas ordes do 27 de novembro do 2000 e do 25 de outubro de 2001, relativas á tramitación anticipada de expedientes de gasto, polo que queda condicionada a súa eficacia a que exista crédito adecuado e suficiente nos orzamentos da Comunidade Autónoma de Galicia para o vindeiro 2009, aprobados polo Consello da Xunta de Galicia e en trámite parlamentario actualmente.
Disposicións adicionais
Primeira.-Facúltase o director xeral de Montes e Industrias Forestais para ditar cantas disposicións complementarias coide oportunas para a aplicación e execución desta orde.
Segunda.- As referencias feitas na orde ao Regulamento (CE) nº 70/2001 da Comisión, do 12 de xaneiro de 2001, relativo á aplicación dos artigos 87 e 88 do Tratado CE ás axudas estatais ás pequenas e medianas empresas, deberán entenderse feitas ao Regulamento (CE) Nº 800/2008 da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado, publicado no DOUE L 214, do 9 de agosto (Regulamento Xeral de exención por categorías).
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de decembro de 2008.
Alfredo Suárez Canal
Conselleiro do Medio Rural
Ver referencia pdf "00600D010P040.PDF"
Os cursos de formación deberán ter un recoñecemento oficial. Non se contabilizarán os propios dos plans de seguranza laboral. Para valorar os cursos de formación achegar aportar un compromiso mediante declaración xurada, acompañado de informe favorable da asociación sectorial ou organismo capacitado para a realización do curso. Os traballadores deberán estar en activo na empresa.
As empresas novas poderán achegar compromiso de realización das accións.
Adaptacións á normativa de seguranza industrial, plans de adaptación á cadea de custodia e de mellora da xestión empresarial: no momento da solicitude bastará contrato ou orzamento comercial da acción e memoria en detalle do contido a desenvolver.
Estas accións serán comprobadas na inspección final, analizando se efectivamente foron incorporadas ao funcionamento normal da empresa. A non execución será penalizada de acordo co indicado no artigo 11º.3).
Ver referencia pdf "00600D010P040.PDF"